
<סדר היום:>

<מנהלת הוועדה:>
ענת לוי
<רישום פרלמנטרי:>
ר.כ. חבר המתרגמים
<השפעת החלטת רשות המסים לבטל את החזרי המע״מ לייצור תרופות על המחקר הרפואי בישראל>
<היו"ר משה גפני:>
אני מתכבד לפתוח את ישיבת הוועדה. על סדר היום השפעת החלטת רשות המיסים לבטל את החזרתי המע"מ לייצור תרופות על המחקר הרפואי בישראל.
אני התוודעתי לעניין הזה, כאשר העלינו פה גם את הדיון הקודם, אבל גם במקרים שהיו כאשר הייתי יושב ראש ועדת הכספים, לגבי הנושא של מחקרים בכלל. 

למעשה, החזירו מע"מ למחקרים רפואיים בישראל. זה מה שהיה במשך כל השנים וכל מדינות העולם, אני חושב שאולי אני קצת מגזים, אבל אולי יש מדינה אחת או שתיים שזה לא כך. מחזירים את המע"מ על המחקרים וכתוצאה מזה אם רשות המסים החליטה שהיא גובה את המע"מ, והיא צריכה לתקן את החוק בעניין, יש גם הצעת חוק ממשלתית, המציאות הזאת תהיה מציאות שבה אנשים או חברות בעולם לא יביאו לפה מחקרים רפואיים, מכיוון שהמציאות היא שיותר משתלם לעשות את זה במדינות אחרות, ששם אין את זה.
יש תזכיר חוק ותזכיר חוק, אנחנו כבר למדנו גם בדיון הקודם, מתזכירי חוק אנחנו לא נושעים, במיוחד שאלה תזכירי חוק שצריך להתאמץ בהם ומשרד האוצר צריך לעשות בהם דברים דחופים. 

המצב הזה הוא מצב שיגרום נזק עצום גם למחקרים הרפואיים וגם לעובדה שמחקרים כאלה ילכו למדינות אחרות. ואני ביקשתי לקיים את הדיון עם משרד האוצר ועם העוסקים בעניין. 

יש מישהו שמבקש להעלות את העניין הזה? לא מהאוצר, מהחברות.

<אפרת נאות-מרקוביץ:>
האוצר?

<היו"ר משה גפני:>
לא, לא מהאוצר, מהחברות. לא, אם אין אינטרס לאף אחד אני נועל את הישיבה.

<דניאל ברמן:>
לא, לא, בוודאי, בוודאי. אני דניאל ברמן מנכ"ל פארמה ישראל. מטבע הדברים, כמו שאמרתי גם בדיון הקודם, מרבית המחקרים הקליניים בתחום הפרמקולוגיה נמצא תחת החברות הרב לאומיות שלנו. 

מטבע הדברים, כמו שאמרנו בדיון הקודם, אנחנו נמצאים בשוק מאד מאד תחרותי. אנחנו יודעים שבאירופה יש פטור בצורה כזו או אחרת ממע"מ על מחקרים קליניים, כאשר נתקלנו לפני כחצי שנה בסיטואציה מאד מאד בעייתית מבחינת החברות, שבה למעשה לא הותר לנכות את מס התשומות מהמע"מ וגם הוטל מע"מ דה-פקטו על השירותים שקשורים במחקרים קליניים. 

המשמעות היא, מטבע הדברים, שישראל הופכת עוד יותר לא תחרותית ביחס לעולם, כאשר בפועל יש חברות, וזה נכון גם לרגע זה, למרות הצעת החוק ואיזו שהיא מעין הקפאה של המצב הקיים בשטח, שהחברות יושבות על הגדר, הן רוצות ודאות. בחוץ לארץ אני מתכוון, הן רוצות ודאות. הן לא רוצות - ואומרות את זה - להשקיע במחקרים, היה ומטבע הדברים העלויות שלהם יגדלו בתשומות נוספות.

<היו"ר משה גפני:>
רק שנייה, יש מישהו ממשרד האוצר?

<עופר שרון:>
כן, אנחנו, מרשות המיסים.

<היו"ר משה גפני:>
אני מצטער שלא זיהיתי. בבקשה.

<דניאל ברמן:>
אני רק אסיים ואגיד - - -

<היו"ר משה גפני:>
יש לכם נוהג כזה – אתם לא נרשמים. זאת אומרת אתם לא מודיעים.

<עופר שרון:>
למה? נרשמנו.

<היו"ר משה גפני:>
כן? סליחה, סליחה, אני מתנצל. לא, כבר התחלתי להתעצבן, אתה יודע. 

<עופר שרון:>
כן, כן, אנחנו רגילים לזה. 

<קריאה:>
אתה יכול לחדד על מה המע"מ?

<דניאל ברמן:>
כן. המע"מ הוא גם על שירותי הניטור והבקרה של המחקרים.

<היו"ר משה גפני:>
זה עוד פחות חשוב. הניתוח של מה שאתה אומר הוא מוכר כנראה לכולם כאן. הדיון הזה הוא לא - - -

<דניאל ברמן:>
אני יכול להגיד אדוני, שיש חברות ו - - -

<היו"ר משה גפני:>
לא, אתה יותר גרוע מגפני. תקשיב לי שנייה.

<דניאל ברמן:>
סליחה, כן.

<היו"ר משה גפני:>
אני רוצה לדעת את הדברים הטכניים, האוצריים, של רשות המיסים, המע"מ. אנחנו לא דנים עכשיו בנושא המקצועי. אנחנו עכשיו דנים כמו  ועדת כספים. זאת אומרת אני חי באשליה כזאת. מה קרה עם המע"מ? מה ההשלכה של זה, כולנו מבינים. מדינה נורמאלית בעולם, היא תבוא ותגיד לך – אני לא הולכת לעשות מחקר בישראל בגלל שאני צריכה לשלם עוד 18%, שאני עלולה לשלם עוד 18%.

<דניאל ברמן:>
נכון.

<היו"ר משה גפני:>
זה ברור. מה קרה עם זה?

<דניאל ברמן:>
יפה, אז תשמע. כמו בדיון הקודם, ושוב, אתה מנהל את הדיון כמובן, אבל יש פה מומחה לענייני מיסים מטעמנו, שהוא יכול להסביר את זה בצורה הפשוטה ביותר, עד כמה שהדבר פשוט.
<היו"ר משה גפני:>
מי שאתה רוצה. מי זה?

<דניאל ברמן:>
בבקשה.

<מוטי איילון:>
עורך דין מוטי איילון. שלום אדוני.

<היו"ר משה גפני:>
בבקשה.

<מוטי איילון:>
למעשה שתי סוגיות קשורות בנושא של המחקרים הקליניים. סוגיה אחת קשורה בייבוא של התכשירים לישראל, כאשר הייבוא הוא עד היום מחויב במע"מ. חברות הפארמה הבינלאומיות נותנות מחיר מאד מאד גבוה לתכשירים האלה, על אף שאף אחד לא משלם עליהם במדינת ישראל. מי שמשחרר אותם מהמכס צריך לשלם את המע"מ בגינם, זה 18% על מחירים אסטרונומיים, דבר שמגיע לעשרות מיליוני שקלים.

עד לפני חצי שנה בערך, אולי קצת יותר, לא הייתה בעיה, התירו את ניכוי מס התשומות שכלול ברישומי הייבוא. מלפני חצי שנה בערך, החליטו שהניכוי אסור, או אינו מותר ולכן נוצרה פה חבות אדירה במס, על כל העלות של התרופות. זו סוגיה אחת.

סוגיה שנייה, יש כמה סוגים של נותני שירותים שנותנים שירותי ליווי למחקרים הקליניים. על השירותים האלה גם כן היה מקובל וכולם הבינו שזה נכון, להעניק מע"מ בשיעור 0, כמו כל שירות שניתן לתושב חוץ.

<היו"ר משה גפני:>
למה פעם זה היה אחרת? איפה זה השתנה?

<מוטי איילון:>
מישהו שינה את דעתו.

<היו"ר משה גפני:>
אני מבין שאתה היועץ של חברת טריילוג?

<מוטי איילון:>
נכון.

<היו"ר משה גפני:>
טריילוג עברו ממקום למקום ועברו לפקיד שומה אחר?

<מוטי איילון:>
כן.

<היו"ר משה גפני:>
עולה על הדעת שיכול להיות - - -

<מוטי איילון:>
כן, אבל זה לא קשור.

<היו"ר משה גפני:>
לא, אי אפשר בקריאת ביניים. הערה שנייה, קשור לא קשור נחליט אנחנו, כל חברי הוועדה שנמצאים כאן. האם חברת טריילוג עברה - - -

<בועז גרשון:>
שמי בועז גרשון.

<היו"ר משה גפני:>
רגע, אתה לא יכול להגיד את שמך.

<היו"ר משה גפני:>
מוטי, אם לא תוכל לענות על זה אז תאפשר למישהו אחר, תגיד לי מי. 

<מוטי איילון:>
אני יכול לענות.

<היו"ר משה גפני:>
עברתם מפקיד שומה אחד לשני בגלל שעברתם למודיעין?

<מוטי איילון:>
מממונה אזורי אחד לשני, נכון. עברנו.

<היו"ר משה גפני:>
והממונה הראשון אמר שלא צריך לשלם מע"מ והממונה השני אמר שכן צריך לשלם מע"מ.

<מוטי איילון:>
נכון מאד.

<היו"ר משה גפני:>
טוב. רשות המיסים, זאת אומרת אני אבחר לי. מילא עושים את זה ברישום נישואין, אני יודע, אלה מהממשלה הזאת, הממשלה. הם בוחרים רב כבקשתך, אבל יש גם פקיד שומה כבקשתך?

<עופר שרון:>
לא, לא, לא ממש. 

<היו"ר משה גפני:>
לא, אני לא אמרתי ממש, אמרתי בערך. כל עוד שהם היו באזור אחר, אצל פקיד שומה בפתח תקווה נדמה לי - - -

<עופר שרון:>
במע"מ גוש דן.

<היו"ר משה גפני:>
במע"מ גוש דן - אני מצטער שאני לא יודע בדיוק – אז הם לא שילמו מע"מ. לפתע הם עברו למודיעין ואז הם הלכו לפקיד שומה ברמלה, אז הם כן חייבים במע"מ? הרי זה מה שקרה בפועל.

בבקשה.

<עופר שרון:>
אני רוצה להשיב לשאלתך. 

<היו"ר משה גפני:>
שם ותפקיד לפרוטוקול.

<עופר שרון:>
עורך דין עופר שרון מהמחלקה המשפטית של מע"מ ברשות המסים של משרד האוצר. 

מה שאני רוצה להסביר זה שעל פי הדין הקיים, למעשה אנחנו מתייחסים בעניין של השירות לסעיף 30 (א) 5 לחוק מע"מ. על פי הפרשנות, לא במקרה הזה, במקרים אחרים, שגם קיבלה אישור של בתי משפט לא בעסקה הזאת, בעסקאות אחרות, מאד דומות, לא של תרופות, של מתן שירות לתושב חוץ, כשהשירות ניתן בפועל גם לתושב ישראל בישראל. יחול מע"מ בשיעור מס מלא ולא מע"מ בשיעור אפס. לעמדתנו, הדין הזה תופס וחל גם בסיטואציה שלנו. 

עכשיו, לאור הבקשה של שר האוצר, למיטב ידיעתי וכו', מתנהל עכשיו הליך של תיקון חקיקה בחוק מע"מ לעניין הזה, שייקבע שבשל העסקה הזאת, יחול מע"מ בשיעור אפס, ואז בעצם אנחנו משיגים את המטרה שאני מבין שאתה שותף לה, תקן אותי אם אתה טועה.

<היו"ר משה גפני:>
שמה?

<עופר שרון:>
שיחול מע"מ בשיעור אפס במקרה הזה.

<היו"ר משה גפני:>
אני לא מוצא שום סיבה הגיונית אחרת. המשמעות של העניין שלא יהיו פה מחקרים.

<עופר שרון:>
אז בסדר, אז - - -

<היו"ר משה גפני:>
לא, מה בסדר?

<עופר שרון:>
אני מנסה לומר - - -

<היו"ר משה גפני:>
לא, אתם עוד תצאו טוב מהדיון הזה?

<עופר שרון:>
בסוף כן. בסוף דווקא כן. איתך אנחנו נצא בסדר. 
<קריאה:>
הופץ תזכיר לפני 10 ימים.

<עופר שרון:>
אני מכיר את זה.

<היו"ר משה גפני:>
התזכיר נמצא ומונח פה מולי ועם כל הכבוד, יש גם תסקיר של ניסויים בבני אדם. 

על כל פנים, מה שקורה כרגע, אתם מחזירים כרגע את המע"מ.

<עופר שרון:>
תראה, זאת - - -

<היו"ר משה גפני:>
כן או לא?

<עופר שרון:>
אני רוצה להשיב לך תשובה מלאה ומדויקת. יצאו שומות בעניין הזה בהסתמך על הדין הקיים לפרשנותנו, ולדעתי הפרשנות שלנו היא לא מופרכת בכלל, נגיד את זה כך, בסדר? 

עכשיו, אנחנו עושים תיקון חקיקה שגיא מופקד עליו, להמרה של - - -

<היו"ר משה גפני:>
גיא זה?

<עופר שרון:>
עו"ד גיא גולדמן שעובד אצלנו - - -

<היו"ר משה גפני:>
זה התזכיר שלך?

<גיא גולדמן:>
כן.

<עופר שרון:>
באופן שיחול מע"מ בשיעור אפס על העסקה הזאת. עכשיו יש שומות שיצאו ויש גם נותני שירותים שפעלו כדין ושילמו ואנחנו נצטרך למפות את זה ולראות. יש כאן איזו שהיא בעיה.

<היו"ר משה גפני:>
אתם מחזירים אבל את המע"מ עכשיו. יש דברים טובים שאתם עושים, אז למה אתה?

<עופר שרון:>
אני אגיד לך למה. אני רוצה לדייק.

<היו"ר משה גפני:>
אתה מפחד ש - - -

<עופר שרון:>
לא, לא, אני לא מפחד בכלל, אני רק - - -

<היו"ר משה גפני:>
לא, מפחד לא במובן הפחדני של העניין. אתה לא רוצה שזו תהיה כאילו קביעת עמדה, בזה שאתם מחזירים.

<עופר שרון:>
לא, אני רוצה לשתף אותך במצב כפי שהוא, ותרשה לי לומר שמתוך ההיכרות שיש לנו כבר מספר שנים, אני חושב שחשוב לך לדעת את הפרטים. אז אני מנסה להשתדל במסירת הפרטים.

<היו"ר משה גפני:>
כן, בבקשה.

<עופר שרון:>
אני רוצה לומר שיש עוסקים ששילמו מע"מ בשיעור מס מלא בשל העסקאות האלה ולטענתנו שילמנו את המע"מ בשיעור מס מלא כדין. עכשיו, התיקון יהיה מהיום ואילך, או ממתי שהוא יעבור ויאושר ואילך. אז אנחנו נצטרך לראות איך אנחנו מסתדרים עם השומות הקיימות שיצאו בו בזמן שיש גם עוסקים ששילמו את המס הזה.

<היו"ר משה גפני:>
טוב. כמה זמן ייקח עד שתביאו את תזכיר החוק?

<גיא גולדמן:>
כוונתנו להעביר אותו במושב הזה, להניח אותו ולהעביר אותו במושב הזה.

<היו"ר משה גפני:>
שנייה ושלישית?

<גיא גולדמן:>
זה תלוי בלו"ז של הכנסת, כמובן. אנחנו מבחינתנו נביא אותו.

<היו"ר משה גפני:>
לא, אז בוא נדבר על מה שתלוי בכם. מתי אתם מביאים אותו לממשלה?

<גיא גולדמן:>
ביום ראשון.

<היו"ר משה גפני:>
הזה?

<גיא גולדמן:>
זאת הכוונה.

<היו"ר משה גפני:>
בעזרת השם ובלי נדר, ביום ראשון הזה?

<גיא גולדמן:>
כן, כן, זאת הכוונה.

<היו"ר משה גפני:>
מה זה הכוונה?

<גיא גולדמן:>
זאת הכוונה, אני לא במזכירות הממשלה. 

<היו"ר משה גפני:>
לא חשוב, אבל מבחינתכם, אתם אנשי המקצוע.

<גיא גולדמן:>
כן, כן, כן.

<היו"ר משה גפני:>
זה אמור לעלות בממשלה ביום ראשון?

<גיא גולדמן:>
כן.

<היו"ר משה גפני:>
זה עולה לממשלה ביום ראשון, ואם זה יאושר אז זה מגיע במהלך השבוע לכנסת.

<גיא גולדמן:>
כן, חיובי.

<היו"ר משה גפני:>
כן, מר איילון.

<מוטי איילון:>
ראשית, כרגע נוהל הדיון רק על קטע אחד, שהוא הקטן מבין שני המקטעים. הנושא של התרופות הוא הרבה יותר משמעותי מבחינת כסף, אבל גם לעניין הזה של מתן השירותים. לעניין מתן השירותים אומרת הצעת החוק ש - - -

<היו"ר משה גפני:>
 רגע. זאת אומרת אם נכון מה שהם אומרים ואכן לא יהיה - - -

<מוטי איילון:>
זה לא פותר שום בעיה לגבי התרופות. התרופות זה משהו אחר לגמרי.

<גיא גולדמן:>
אדוני, אני לא רוצה לאכזב את הנוכחים פה, אבל גם לזה יש לנו תשובה. בכוונתנו לפטור גם את התרופות. יהיה צו שיחתום עליו שר האוצר לאחר אישור בוועדת הכספים, לתת פטור ממע"מ על ייבוא התרופות האלה.

<מוטי איילון:>
אנחנו נשמח שזה יהיה, אלא מה היא?

<היו"ר משה גפני:>
רגע, רגע, רגע. הצו הזה תלוי עכשיו ב - - -

<גיא גולדמן:>
לא, זה חקיקת משנה, זה משהו אחר.

<היו"ר משה גפני:>
באוניברסיטה שלמדתי לימדו אותי את זה. מה זה חקיקת משנה אני יודע.

<גיא גולדמן:>
זה תיקון התקנות כמובן, אתה יודע. אישרת את זה הרבה פעמים. 

<היו"ר משה גפני:>
טוב. אני שואל אותך שאלה, הרי אנחנו מדברים על צו ששר האוצר צריך לחתום עליו.

<גיא גולדמן:>
נכון.

<היו"ר משה גפני:>
אתם מסכימים  - - -

<מוטי איילון:>
שני  צווים.

<היו"ר משה גפני:>
הרי אין ויכוח בין כל הגורמים שצריך לעשות את זה, זה לא תלוי בממשלה ולא תלוי בחקיקה. שהשר יחתום על הצו.

<גיא גולדמן:>
נכון.

<היו"ר משה גפני:>
אתם רוצים אני אקח את הצו אני אלך אליו עכשיו. מתי הוא יחתום על הצו?

<גיא גולדמן:>
התקנות האלה כוללות עוד כמה נושאים חוץ מהנושא הזה והעבודה עליהם צפויה להסתיים בימים הקרובים לדעתי, ואנחנו - - -

<היו"ר משה גפני:>
מה זה בימים הקרובים?

<גיא גולדמן:>
בימים הקרובים.

<היו"ר משה גפני:>
לא, הימים הקרובים זה חמישי? שישי? ראשון? שבועיים? כמה?

<גיא גולדמן:>
אני אגיד זאת כך - - -

<היו"ר משה גפני:>
אני אגיד לך למה אני שואל. אני עוד לא יודע, מר איילון חסר סבלנות עם העניין, יכול להיות שזה לא פותר את הבעיה, אז בכלל. זה פותר את הבעיה?

<מוטי איילון:>
אני מקווה.

<גיא גולדמן:>
אני אגיד לך, זה פותר, זה פותר.

<היו"ר משה גפני:>
רגע, שנייה, שנייה. אם זה המצב וכולנו באותה דעה, אז למה לא לקדם את זה מהר? 
<גיא גולדמן:>

אז אני אומר, המושב מסתיים בסוף יולי - - -
<היו"ר משה גפני:>
עזוב את המושב, אני  מדבר על צו.
<גיא גולדמן:>
גם התקנות, זה באישור ועדת כספים.

<היו"ר משה גפני:>
בסדר.

<גיא גולדמן:>
צריך את אישור ועדת הכספים, זה לא סתם - - -

<היו"ר משה גפני:>
בסדר, אבל אם - - -

<גיא גולדמן:>
אז אני אומר, אדוני, תן לי לרגע לענות.

<היו"ר משה גפני:>
בבקשה.

<גיא גולדמן:>
המושב מסתיים בסוף יולי. 

<היו"ר משה גפני:>
טוב שאתה אומר לי.

<גיא גולדמן:>
עד סוף המושב בכוונתנו להעביר גם את תזכיר החוק - - -

<היו"ר משה גפני:>
אבל זה לא צריך. מושב או לא מושב, עם כל הכבוד. אם השר חותם על הצו השבוע, אפשר להביא את זה בשבוע הבא לוועדת הכספים, ואם מסתיים המושב ועדת הכספים מתכנסת גם בפגרה. בניגוד לחקיקה, ששם יש בעיה יותר גדולה. 

<גיא גולדמן:>
אדוני יודע שבמצב החוקי הקיים השר לא יכול לחתום על שום דבר לפני שוועדת הכספים אישרה אותו, על תיקון תקנות מע"מ. צריך להביא את זה לאישור ועדת הכספים. 

<מוטי איילון:>
אפשר להוציא צו קודם, לפני התקנות.

<היו"ר משה גפני:>
מר איילון, אתה לא מורשה להתערב. יש פה דיון סודי ביני לבין רשות המסים, אז נא לא להתערב. 

<מוטי איילון:>
אני מכבד.

<היו"ר משה גפני:>
מאה אחוז. תשמע, אני מכיר את עבודת הכנסת. עכשיו אני אגיד לך בדיוק איך זה עובד: ברגע אתם מסיימים את הצו – השר חותם, לא חותם – לא רלבנטי, אתם מביאים את זה לוועדת הכספים. ואני אלך עם הצו הזה. אני יש לי תפקיד, אני אבוא ליושב ראש ועדת הכספים, אני אגיד לו אני יושב ראש ועדת המדע והטכנולוגיה, אם הוא עדיין לא יודע, אני מבקש לאשר את זה, מכיוון שזה פוגע במחקרים במדינת ישראל, זה יוליך מחקרים למדינות אחרות בעולם. 

<מוטי איילון:>
זה כבר מוליך.

<היו"ר משה גפני:>
כולם סבורים כך. משרד האוצר ורשות המיסים, החברות שעוסקות בעניין, חברי הכנסת, כולם סבורים את אותו דבר.

ברגע שאתם, אתם – מסיימים את העבודה והצו מוכן ואתם הולכים לשר והשר אומר בסדר, בואו תעבירו את זה לוועדת הכספים ואז אני אחתום. מאותו רגע, אני נכנס לעזור לכם. אני נהיה עוזר ברשות המסים, אני לא בטוח שמשה אשר יהיה מבסוט, אבל אני אכנס לעניין. אין סיבה שזה לא יקרה. זה לא קשור למושב הכנסת, זה לא קשור לתהליך של מה שדובר על החוק, שאמרת שביום ראשון זה מגיע לממשלה.

אני שואל מתי יהיה מוכן הנייר הזה.

<גיא גולדמן:>
הנייר הזה, העבודה עליו תושלם להערכתי בתוך שבוע-שבועיים והשר מוכן לחתום.

<היו"ר משה גפני:>
ההבדל בין שבוע לשבועיים זה שבוע.

<גיא גולדמן:>
אבל לצערי יש עוד נושאים נוספים בתקנות האלה.

<היו"ר משה גפני:>
אני שואל אם תוכל לסיים את זה בשבוע. 

<גיא גולדמן:>
אני מוכן לעשות - - -

<היו"ר משה גפני:>
תעשה מאמץ.

<גיא גולדמן:>
את המאמץ אני מוכן לעשות.

<היו"ר משה גפני:>
בסדר, אז תסיים את זה בשבוע. בסדר.

מר איילון, בבקשה. תן לנו לחיות בתקווה.

<מוטי איילון:>
אני לפני מעל חודשיים ניהלתי שיחה בעניין הזה עם סמנכ"ל רשות המיסים, עם ערן יעקב, ידידך. ערן יעקב אמר לי מוטי, אנחנו רוצים לפתור את הבעיה, אבל זה דורש חקיקה ראשית. אמרתי לו – לא נכון. לא דורש חקיקה ראשית. ב-1 במאי הוצאתי מכתב - - -

<עופר שרון:>
בנושא הראשון צריך.

<מוטי איילון:>
ב-1 במאי הוצאתי מכתב - - -
<עופר שרון:>
כנראה חל - - -

<מוטי איילון:>
תן לי לסיים.

<עופר שרון:>
סליחה. 

<מוטי איילון:>
תודה. ב-1 במאי הוצאתי מכתב לערן יעקב, שבו פירטתי שני דברים פשוטים שצריך לעשות. אחד, צו של שר האוצר שיקבע סעיף נפרד מתעריף המכס - - -

<היו"ר משה גפני:>
בסדר, טוב. ודבר שני?

<מוטי איילון:>
לגבי התכשירים האלה. שתיים, את הצו הזה, את התת מכס הזה צריך להוסיף לתקנה 9 לתקנות מע"מ, שבשביל זה צריך את אישור ועדת הכספים. אז לצו הראשון לא צריך בכלל את אישור ועדת הכספים, אלא בדיעבד חודשיים. ולגבי התקנה לאחר מכן, צריך את אישור ועדת הכספים. אז צריך ללכת פה במקביל על שני הדברים האלה ואפשר לעשות אותם מהר. 

מה-1 במאי מונח המכתב אצלם. יודעים מה לעשות. אז זה לגבי התכשירים.

אני חוזר לגבי השירותים. מה אומרת הצעת החוק? שמע"מ בשיעור אפס יחול על מתן שירותים שקבע שר האוצר, הניתנים לתושב חוץ לצורך ביצוע של הסכמים רפואיים. כלומר, זה לא סעיף שקובע פטור, זה סעיף שמסמיך את השר לקחת עוד כמה חודשים ולתת את הפטור. למה לא לתת אותו ישר בחוק?
<היו"ר משה גפני:>
טוב, מאה אחוז. יש עוד מישהו שרוצה להתייחס לעניין הזה? כן, אם אפשר בקצרה. הסוגיה פחות או יותר מובנת.

<חן שמילו:>
ממש בקצרה אדוני. שמי עו"ד חן שמילו מההסתדרות הרפואית. ראשית תודה באמת על הדיון, זה מאד חשוב גם לרופאים. ד"ר ליאוניד אידלמן, יו"ר ההסתדרות הרפואית מאד רצה להגיע, נבצר ממנו בגלל שהות בחו"ל.

אנחנו פנינו בנושא הזה לסגן שר האוצר עוד בתחילת השנה. החשיבות היא גם למטופלים, כמו שאתה ציינת, גם לרופאים, הן בקיום המחקרים, הן בהשתתפות אחר כך בכנסים בינלאומיים. אני יכול לשבח את סגן שר האוצר, גם את העוזר המוכשר מאד שלו אלעד, שנתנו לנו מיד מענה וגם ראינו את תזכיר החוק. אנחנו מבינים שיש פה גם עניין של צווים. 

נשמח מאד באמת אם זה יקודם. אנחנו מודים לך מאד שאתה דוחף את הנושא, בגלל שבאמת יש לו חשיבות עליונה.

<היו"ר משה גפני:>
כן, תודה. עוד מישהו שרוצה להתייחס לעניין הזה? אני רוצה לסכם.

תראו, קודם כל אני מבקש, אם אפשר לבחון את מה שהוא אמר. בכל אופן יש לו ניסיון, למר איילון, לבחון את הדברים שהוא אמר. אם נצטרך להגיע לחקיקה ולדיון בחקיקה, אז נדון בחקיקה הזאת. אני כמובן אשתדל שהדיון בחקיקה הזאת יעבור לוועדת מדע וטכנולוגיה. לא בטוח שאני אצליח, אבל אני אשתדל שזה יעבור לכאן. יהיה פה יותר מעניין מאשר בוועדת הכספים, שם יש הרבה בעיות היום. לא חשוב.

אני רשמתי לי את מה שאמרתם, שביום ראשון מגיעה הצעת חוק לממשלה ולאחר מכן זה יבוא לוועדת הכספים.

רשמתי בפני את מה שאמרת לגבי הצו, שבתוך שבוע-שבועיים זה יהיה, ואתה אפילו עשית לי עם הראש כן, כשביקשתי ממך שזה יהיה בתור שבוע ותעשה מאמץ.

<גיא גולדמן:>
אני אעשה מאמץ, כן.

<היו"ר משה גפני:>
בסדר. אני באמת חושב שזה בעל חשיבות רבה מאד ואין ויכוח על הדברים האלה. אחרי זה זה מתחיל לעצבן את האנשים, הממשלה לא עובדת וכו'. 

אני חושב שהתהליך היה תהליך לא טוב. זאת אומרת אני יכול לשבח גם את סגן שר האוצר וגם את העוזר שלו שיבחת? מי זה העוזר שלו?

<חן שמיילו:>
גם. הוא יצא.

<היו"ר משה גפני:>
אה, הוא ידע מה שאני הולך להגיד. זאת אומרת הממשלה יצרה את הבעיה הזאת. אז זה בסדר, אני גם מודה להם שהם הולכים עכשיו לתקן את זה, אבל יצרו את הבעיה. היה צריך למצוא את הפיתרון במשך כל השנים, שהפרשנות הזאת עמדה על סדר היום, אבל אני משבח את הממשלה. אל תרשום את זה בפרוטוקול. 

אני חושב שזה לא בסדר, כל התהליך שהיה במשך כל השנים, אבל בסדר, עכשיו אנחנו הולכים לפתרון.

אני הולך לעקוב אחרי העניין הזה. אני באמת מבקש מכם, תמצאו את הזמן לעשות את זה מהר, בגלל שהניסיון שלנו כאן בוועדה, אני לא מדבר על הניסיון רב השנים שיש לי עם חקיקות ממשלתיות בכלל, זה באמת דבר בעל חשיבות עליונה – גם למטופלים, גם לחברות, אבל גם למדינת ישראל בכלל. המציאות הזאת היא מציאות שתסיג את מדינת ישראל לאחור בכל הנושא שקשור למחקרים, לתרופות ולכל מה שנלווה.

אני מודה לכם, לכל המשתתפים. זה הסיכום שלנו. אנחנו עוקבים אחרי זה ואני קובע שהישיבה נעולה. 

<הישיבה ננעלה בשעה 12:30.>
